2017. पेंटर के लिए पेंटिंग करना कोई बात नहीं. यहाँ लिखने का मतलब है जो व्यक्ति जिस चीज़ में माहिर हो उसके लिए उस काम को करना कोई बड़ी बात नहीं. बड़ी और ख़ास बात तब होती है जब कोई शख्स उस चीज़ को करता है जो उसने न की हो. तब उसका नतीजा अलग ही आता है और बहुत बढ़िया होता है. यहाँ बात हो रही है मनोज बक्शी की. मनोज बक्शी को आप सभी ने बजरंगी भाईजान, बेफिक्रे, दो दूनी चार, हैप्पी भाग जायेगी, बेशर्म फिल्मों में देखा होगा. अगर नहीं तो हम याद दिला देते हैं. बजरंगी (सलमान खान) जब बिना पासपोर्ट के पाकिस्तान पहुँचता है तारों के नीचे से. तब एक पाकिस्तानी पुलिस वाले से उसकी बहस होती है और पुलिस वाला उसे थप्पड़ मारता है. जी हाँ वही पाकिस्तानी पुलिस ऑफिसर है मनोज बक्शी. फिल्म में कई बार इनकी भिडंत सलमान से होती है. जब-जब बजरंगी और पाक ऑफिसर आमने-सामने होते हैं, सीन वाकई में जबर्दस्त लगते हैं. वैसे तो मनोज एक एक्टर हैं लेकिन आपको बता दें कि अपनी माँ का सपना पूरा करने के लिए अब वह सिंगर बन गए हैं. इनका गाना “कैसे लागे तोरे बिन” रिलीज़ हो गया है. जिसमे इनके साथ मोक्ष म्युज़िक कंपनी के गायक जूनियर मिका भी है. इसमें मनोज बक्शी एक अलग ही रूप में नजर आयेंगे. अब तक सभी फिल्मों में उनके रोल लगभग एक जैसे रहे हैं. लेकिन इस गाने में उनका वो रूप नज़र आएगा जो आपने पहले कभी नहीं देखा होगा.